
RAPORT 
COMUN
asupra propunerii legislative  privind transmiterea unui imobil din domeniul public al statului şi din administrarea Ministerului Apărării Naţionale în domeniul public al Municipiului Călăraşi şi în administrarea Consiliului Local al Municipiului Călăraşi, judeţul Călăraşi, pentru realizarea unui campus universitar 

pentru Universitatea de Ştiinţe Agronomice şi Medicină Veterinară Bucureşti - Filiala Călăraşi
În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională, Comisia juridică, de disciplină şi imunităţi şi Comisia pentru învăţământ, ştiinţă, tineret şi sport au fost sesizate spre dezbatere în fond, în procedură obişnuită, cu propunerea legislativă privind transmiterea unui imobil din domeniul public al statului şi din administrarea Ministerului Apărării Naţionale în domeniul public al Municipiului Călăraşi şi în administrarea Consiliului Local al Municipiului Călăraşi, judeţul Călăraşi, pentru realizarea unui campus universitar pentru Universitatea de Ştiinţe Agronomice şi Medicină Veterinară Bucureşti - Filiala Călăraşi, trimisă cu adresa nr. Pl.x. 300 din 3 septembrie 2012 şi înregistrată la Comisia pentru apărare, ordine publică şi siguranţă naţională cu nr.32/231 din 04.09. 2012, la Comisia juridică cu nr. 31/634 din 4 septembrie 2012, iar la Comisia pentru învăţământ cu nr. 29/132 din aceeaşi data. 




Consiliul Legislativ, cu nr. 196/16.03.2012, a avizat favorabil această propunere legislativă, cu observaţii şi propuneri.

1. Propunerea legislativă are ca obiect de reglementare transmiterea unei cazărmi aflate în administrarea Ministerului Apărării Naţionale către Consiliul Local Călăraşi pentru construirea unui campus universitar. 
2. Propunerea legislativă face parte din categoria legilor organice, potrivit prevederilor art. 73 din Constituţia României, republicată.

3. În conformitate cu prevederile art.61 şi 63 din Regulamentul Camerei Deputaţilor, republicat, membrii celor trei comisii sesizate în fond au examinat iniţiativa legislativă în şedinţe separate: Comisia pentru apărare pe data de 11.09.2012, Comisia juridică, pe 18 septembrie 2012, iar Comisia pentru învăţământ, pe 19 septembrie 2012.
4. Potrivit prevederilor art. 75 alin. (1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

5. Senatul, în şedinţa din data de 25 iunie a.c., a respins această propunere legislativă. 

6. Potrivit prevederilor art. 54 şi 55 din Regulamentul Camerei Deputaţilor, republicat, la lucrările Comisiilor a participat în calitate de invitat domnul secretar de stat Dan Tătaru, şeful Departamentului pentru Relaţia cu Parlamentul şi informare publică din cadrul Ministerului Apărării Naţionale. 
La şedinţe au participat, din partea Comisiei pentru apărare 15 deputaţi din totalul de 23 membri ai Comisiei, din partea Comisiei juridice 14 deputaţi din totalul de 23 de membri, iar la şedinţa Comisiei pentru învăţământ, 15 deputaţi din totalul de 25 de membri ai acestei Comisii. 



În urma dezbaterilor, membrii Comisiei pentru apărare, cu unanimitate de voturi pentru, cei ai Comisiei juridice, cu majoritate de voturi, iar cei ai Comisiei pentru învăţământ, în unanimitate, au hotărât să propună Plenului Camerei Deputaţilor respingerea acestei iniţiative legislative, din următoarele motive: 
- potrivit Legii nr.346/2006 privind organizarea şi funcţionarea Ministerului Apărării Naţionale, această instituţie administrează bunurile din domeniul public sau privat al statului aflate în patrimoniul său, putând să le concesioneze, să le închirieze ori să le valorifice, în funcţie de regimul lor juridic, în condiţiile legislaţiei în vigoare. Trecerea unor imobile dezafectate din administrarea Ministerului Apărării în administrarea autorităţilor administraţiei publice locale se poate desfăşura, ca şi în prezent, în condiţiile Legii nr.213/1998 privind bunurile proprietate publică, prin hotărâre a Guvernului şi la cererea acestor structuri administrative.  

- există în prezent un pachet de imobile aflate în administrarea MApN asupra cărora conducerea ministerului analizează oportunitatea înstrăinării acestora şi asupra cărora au fost deja declanşate procedurile legale. Printre acestea se regăseşte şi cazarma care face obiectul prezentei iniţiative. 

